ธนาคารกรุงไทย ประกาศปรับขึ้นดอกเบี้ยเงินฝาก พร้อมตรึงดอกเบี้ยเงินกู้รายย่อย ช่วยลูกค้ากลุ่มเปราะบาง
นายผยง ศรีวณิช กรรมการผู้จัดการใหญ่ ธนาคารกรุงไทย เปิดเผยว่า จากการปรับขึ้นอัตราดอกเบี้ยนโยบายของคณะกรรมการนโยบายการเงิน (กนง.) อีกร้อยละ 0.25 ต่อปี ธนาคารกรุงไทยตระหนักถึงผลกระทบต่อลูกค้า โดยเฉพาะกลุ่มเปราะบาง จึงใช้แนวทางการปรับอัตราดอกเบี้ยแบบค่อยเป็นค่อยไป และพร้อมดูแลช่วยเหลือลูกค้าให้ปรับตัวได้อย่างราบรื่น โดยจะปรับขึ้นอัตราดอกเบี้ยเงินฝากประจำ ระหว่างร้อยละ 0.15 - 0.825 ต่อปี สำหรับเงินฝากประจำ 24 เดือน และ 36 เดือน เพื่อดูแลผู้ฝากเงินให้มีรายได้เพิ่มขึ้น พร้อมคงอัตราดอกเบี้ยเงินกู้รายย่อย โดยปรับขึ้นเฉพาะอัตราดอกเบี้ยเงินกู้สำหรับลูกค้า รายใหญ่ชั้นดี เป็นร้อยละ 5.50 ต่อปี และอัตราดอกเบี้ยสำหรับลูกค้ารายใหญ่ชั้นดี ประเภทวงเงินเบิกเกินบัญชี เป็นร้อยละ 6.07 ต่อปี มีผลตั้งแต่วันพรุ่งนี้ (4 ตุลาคม 2565) เป็นต้นไป ทั้งนี้ หลังการปรับขึ้นครั้งนี้ อัตราดอกเบี้ยของธนาคารยังอยู่ในระดับต่ำที่สุด เมื่อเทียบกับกลุ่มธนาคารพาณิชย์ขนาดใหญ่